ไทยพาณิชย์ส่ง3กองทุนขายรับราคาถูก
บลจ.ไทยพาณิชย์ เปิดตัว 3 กองทุนใหม่ ลุย SET 50 INDEX – ทองคำ RMF ขายพร้อมกัน 11-17 ต.ค.นี้
10 ต.ค. 2554

บลจ.ไทยพาณิชย์ เปิดตัว 3 กองทุนใหม่ ลุย SET 50 INDEX – ทองคำ RMF ขายพร้อมกัน 11-17 ต.ค.นี้ 
นางโชติกา สวนานนท์  กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทมองว่าขณะนี้สินทรัพย์เสี่ยงทั้งตลาดหุ้นและทองคำได้ปรับตัวลดลงมามาก จึงเป็นช่วงที่นักลงทุนสามารถทยอยเข้าเก็บสะสมโดยไม่ต้องรอจนถึงช่วงสิ้นปีซึ่งราคาหุ้นและทองคำมีโอกาสปรับตัวสูงขึ้น 
บริษัทฯ จึงได้ออกกองทุนเพื่อการเลี้ยงชีพ (RMF) เพิ่มอีก 2 กองทุน ได้แก่ กองทุนเปิดไทยพาณิชย์ โกลด์ THB เฮดจ์ เพื่อการเลี้ยงชีพ เน้นลงทุนในหน่วยลงทุนของกองทุน SPDR Gold Trust จดทะเบียนในตลาดหลักทรัพย์สิงคโปร์และปิดความเสี่ยงจากค่าเงิน กองทุนเปิดไทยพาณิชย์ SET 50 INDEX เพื่อการเลี้ยงชีพ
นอกจากนี้เปิดจำหน่ายกองทุนเปิดไทยพาณิชย์ SET50 INDEX โดยทั้งหมดมูลค่าโครงการ 2,000 ล้านบาท เปิดจองพร้อมกันตั้งแต่วันนี้ไปจนถึง 17 ต.ค.นี้ ลงทุนขั้นต่ำ  5,000 บาท ซึ่งหลังการเสนอขายครั้งแรกผู้ลงทุนสามารถซื้อขายหน่วยลงทุนได้ทุกวันทำการ 
ทั้งนี้ กองทุนเปิดไทยพาณิชย์ SET50 INDEX และ กองทุนเปิดไทยพาณิชย์ SET50 INDEX เพื่อการเลี้ยงชีพ เน้นลงทุนในหุ้นที่จดทะเบียนในตลาดหลักทรัพย์ที่เป็นส่วนประกอบของ SET 50 ซึ่งเหมาะสำหรับผู้ลงทุนที่ชอบลงทุนหุ้นขนาดใหญ่ ไม่เจาะจงหมวดธุรกิจ และเชื่อว่า SET50 INDEX จะให้ผลตอบแทนที่สูงกว่า SET INDEX 
ในส่วนของตลาดหุ้นนั้นมองว่าประเทศไทยยังมีพื้นฐานทางเศรษฐกิจที่แข็งแกร่งและถึงแม้จะได้รับผลกระทบจากเศรษฐกิจสหรัฐและยุโรปบ้างแต่ก็ไม่มากนัก อีกทั้งนโยบายภาครัฐยังกระตุ้นการบริโภคในประเทศซึ่งจะส่งผลบวกต่อภาคธุรกิจในประเทศมีผลประกอบการที่ดี และเป็นสิ่งจูงใจให้เงินลงทุนไหลกลับมาในตลาดหลักทรัพย์ไทย นอกจากนี้ ในส่วนของทองคำ ยังมีความไม่แน่นอนของปัญหาหนี้สาธารณะของสหรัฐฯและยุโรปที่ส่งผลให้เงินทุนไหลเข้าและราคาสินทรัพย์ต่างๆทั่วโลกมีความผันผวน และเมื่ออัตราดอกเบี้ยของทั้งสหรัฐและยุโรปยังอยู่ในระดับต่ำจะทำให้อัตราดอกเบี้ยที่แท้จริงติดลบ นักลงทุนจะหันลงทุนในสินทรัพย์ที่เอาชนะเงินเฟ้อได้ในระยะยาว